<classify> WAZIRI wa Nchi, Ofi si ya Rais, Tawala za Mikoa na Serikali za Mitaa Tamisemi, Selemani Jafo ametoa maagizo matano kwa Mtendaji Mkuu wa Wakala wa Mabasi Yaendayo Haraka DART, Leonard Lwakatare, ikiwa ni hatua ya kunusuru mradi wa mabasi hayo na kuwaondolea kero wananchi wanaotumia usafi ri huo.Agizo mojawapo ni kuhakikisha ndani ya siku saba, anawasilisha kwa Katibu Mkuu Tamisemi majina ya watendaji walio chini yake ambao anahisi wanahujumu mradi na hawamsaidii ipasavyo kiushauri na kiutendaji ili marekebisho yafanyike kwa maslahi mapana ya DART.Pamoja na maagizo, Jafo amesema serikali imeunda timu maalumu inayofanya mapitio ya namna bora ya kuboresha mradi huo na muda si mrefu changamoto zote zitapatiwa ufumbuzi. DART ni wakala unaosimamia mradi kwa niaba ya serikali na UDART ni kampuni ya mwekezaji inayoendesha mradi huo wa mabasi yaendayo haraka katika Jiji la Dar es Salaam.Jafo alitoa maagizo hayo jana ofisini kwake jijini Dar es Salaam alipozungumza na waandishi wa habari baada ya kutembelea kituo cha mabasi hayo cha Kivukoni. Agizo jingine kwa Lwakatare alilolitaa Jafo ni kuhakikisha vyombo vingine vya vya usafiri kuacha kutumia barabara ya mwendo kasi kwa kuwa kumekuwa na ajali nyingi za magari na pikipiki zinazochangia uharibifu mkubwa wa mabasi ya mradi.Ameliomba Jeshi la Polisi kusaidia kuzuia vyombo hivyo. Aidha, amemuagiza Mkurugenzi Mkuu wa Udart kuhamisha mabasi 10 ya feeder road maarufu kama bombardier yanayobeba abiria kutoka Mbezi kwenda Kimara, yafanye safari kutoka Kimara kwenda Kivukoni na Gerezani moja kwa moja asubuhi wakati kuna abiria wengi. Angalau mabasi matano yaende Kivukoni na matano Gerezani na kwa kuwa hayana milango kama haya mengine, yakibeba abiria hayasimami popote mpaka mwisho wa vituo hivyo na yafanye hivyo hivyo kutoka Gerezani na Kivukoni moja kwa moja mpaka Kimara jioni, aliagiza Jafo.Alisema wakati hilo likitekelezwa, aliiagiza DART ihakikishe inawasiliana na Mamlaka ya Usafiri wa Nchi Kavu Sumatra ili mabasi ya kawaida yanayofanya safari kutoka Mbezi kwenda Kimara, yaongezeke ili kuondoa upungufu wa mabasi hayo 10 yatakayopunguzwa Mbezi.Alimuagiza Lwakatare kuhakikisha Udart kampuni yenye dhamana ya kusafirisha abiria inafanya matengenezo ya mara kwa mara ya mabasi yake ili kuondoa usumbufu unaojitokeza kutokana na mabasi mengi kuwa mabovu. Baada ya kutoa maagizo hayo kwa DART, Jafo alihamia kwa Mkurugenzi wa Teknolojia ya Habari na Mawasiliano Tehama wa Tamisemi kushirikiana na wataalamu wa Serikali Mtandao eGA, Wizara ya Fedha na DART, kulipatia ufumbuzi suala la matumizi ya kadi ili kuondokana na utaratibu wa kuchana tiketi unaofanyika hivi sasa.Kwa mujibu wa Jafo, utaratibu wa sasa unachangia kupoteza mapato mengi na hivyo alitaka matumizi ya kadi yarejee kwa haraka. Jafo aliwatoa hofu wananchi kuwa serikali inatambua kero wanazokumbana nazo hasa asubuhi na jioni na kusisistiza kuwa, timu ya wataalamu iliyoundwa kupitia namna bora ya kuendesha mradi, itatoa ushauri na changamoto zitakuwa zimepatiwa ufumbuzi muda si mrefu.Akiwa Kivukoni, alizungumza na wafanyakazi wa mradi huo wanaokatisha tiketi na kumueleza kuwa, wakishakata tiketi dirishani, abiria huitoa kwa mkaguzi mlangoni na tiketi hiyo huchanwa ili isitumike tena.Pia alizungumza na baadhi ya abiria waliokuwa wakisubiri usafiri kituoni hapo na aliingia katika basi moja kuzungumza na abiria na dereva na wote aliowauliza kuhusu hali ya usafiri jana, walimweleza kuwa ilikuwa nzuri ikilinganishwa na ilivyokuwa mwanzoni mwa wiki. Maagizo ya Jafo yanatokana na hali ya vurugu na usumbufu mkubwa kwa abiria uliotokea juzi Jumatano katika kituo cha mabasi hayo cha Kimara baada ya abiria kusubiri magari hayo kwa zaidi ya saa mbili kuanzia saa 12 asubuhi hadi saa mbili asubuhi kituoni.Abiria hao waliamua kuvamia mabasi yaliokuwa kwenye foleni kuingia kituoni hapo hali iliyosababisha baadhi ya abiria kuumia huku wengine wakichelewa hospitalini na makazini. Hali hiyo ilitengemaa saa 2:30 baada ya mabasi kuongezeka. Juzi na jana akizungumza na televisheni ya Taifa, TBC 1, Lwakatare alitoa mwezi kwa Udart mabasi yote mabovu yawe yametengenezwa na yaanze kufanya kazi na jana baada ya maagizo ya waziri, alisema watayafanyia kazi.  <topic>: kitaifa 